અમદાવાદ: મેગા સિટી અમદાવાદ શહેરના શાસકોએ અાગામી નાણાકીય વર્ષ ર૦૧૭-૧૮ માટે રૂ.૬પપ૧ કરોડનું જંબો બજેટ રજૂ કરીને લોકો સમક્ષ ફરી એક વખત સ્માર્ટ અમદાવાદ, લીવેબલ અમદાવાદ અને લવેબલ અમદાવાદનાં ઢોલ-નગારાં વગાડ્યાં છે, જોકે સામાન્ય નાગરિકોને તો મ્યુનિસિપલ તંત્ર પાણી, ગટર, રસ્તાની સ્માર્ટ સુવિધાઓ આપે તેવી જ ઇચ્છા છે, પરંતુ કરોડો રૂપિયાનું બજેટ ધરાવતા કોર્પોરેશનમાં જાહેરાત પાછળ પણ કરોડો રૂપિયા ખર્ચાઇ રહ્યા છે. છેલ્લાં બે વર્ષમાં જ જાહેરાત પાછળ રૂ.૭.૭૭ કરોડ ખર્ચી કઢાયા હોવાની ખુદ તંત્રએ કબૂલાત કરી છે. સામાન્ય નાગરિકો પળેપળ કોર્પોરેશનમાં ‘નગર’ની એટલે કે નળ, ગટર અને રસ્તાને લગતી નાની-મોટી ફરિયાદોનું સ્માર્ટલી નિરાકરણ આવે તેવું ઇચ્છે છે. તમામ કોર્પોરેટરો તેમજ તંત્રની પણ આ પ્રાથમિક ફરજમાં આવે છે, જોકે લોકોને તો પોતાની ક્ષુલ્લક ફરિયાદો પણ ટલ્લે ચઢતી હોવાનો ડગલે ને પગલે અનુભવ થાય છે. તંત્રમાં ભ્રષ્ટાચાર હવે શિષ્ટાચાર બન્યો છે. વગદાર વ્યક્તિની ભલામણ વગર રસ્તા પરનું મરેલું ઢોર પણ ઉપાડાતું નથી.